Nacrt

Na temelju članka 160. stavka 2. Statuta Grada Zagreba (Službeni glasnik Grada Zagreba 23/16), članka 32. stavka 4. i članka 44. stavka 1. Odluke o komunalnom redu (Službeni glasnik Grada Zagreba 3/14, 16/14, 22/14 i 25/15), gradonačelnik Grada Zagreba, \_\_\_\_\_\_\_\_\_, donosi

**PRAVILNIK**

**o izmjenama i dopunama Pravilnika**

**o načinu i uvjetima postavljanja te vanjskom izgledu kioska, pokretnih naprava i privremenih građevina**

**Članak 1.**

U Pravilniku o načinu i uvjetima postavljanja te vanjskom izgledu kioska, pokretnih naprava i privremenih građevina (Službeni glasnik Grada Zagreba 16/15, 9/16 i 19/16) u članku 16. alineja 8. mijenja se i glasi:

„ - pokretne naprave - cirkuski šatori, naprave za igru i zabavu (trampolini i drugo), lunaparkovi i slično.

Iza stavka 1. dodaje se stavak 2. koji glasi:

„Pokretne naprave iz stavka 1. alineje 8. ovoga članka mogu se postavljati na lokacije: Prečko - Petrovaradinska (križanje sa Zagrebačkom avenijom), Knežija – križanje Zadarske i Selske ulice, Gajnice – Park 101. brigade Hrvatske vojske, Dubrava – križanje Dankovečke i Koledinečke ulice, Prisavlje – kod Chromosovoga igrališta, Borongaj – križanje Grada Gospića i Vukovarske, Kozari bok (pored vrtića), Sesvete – Ulica Otona Ivekovića (pored srednje škole), Jelkovec (oranica pored škole), Špansko –Park hrvatskih dragovoljaca Domovinskog rata (zapadno od tržnice Špansko), Malešnica – Ulica Ivane Brlić Mažuranić – Hrnetička ulica, Novi Zagreb–Vatikanska ulica, Velesajam – istočno parkiralište, a trampolini se mogu postavljati i na Prisavlju kod Boćarskog doma te na Trgu Ivana Kukuljevića.".

**Članak 2.**

Članak 20. mijenja se i glasi:

„Na otvorenoj terasi postavljaju se stolovi, stolice, podesti, zaštitne ograde i naprave za zaštitu od sunca i atmosferilija (u daljnjem tekstu: oprema otvorene terase).

Na otvorenoj terasi mogu se postavljati uređaji za grijanje odnosno hlađenje, točionici, a za vrijeme sportskih i drugih manifestacija i tv prijamnici.

Ako je otvorena terasa odvojena kolnikom od ugostiteljskog objekta na otvorenoj terasi obavezno se postavlja točionik.“.

**Članak 3.**

Članak 30. mijenja se i glasi:

„ Ograda otvorene terase može biti visine do 1,20 m. Iznimno na prostoru omeđenom ulicama: Gundulićeva (sjeverno od Ulice Andrije Hebranga) do Ilice, Ilica do Mesničke, Mesnička ulica, Demetrova ulica do Opatičke, Opatička ulica, Ilirski trg, Ulica Pavla Radića do Stuba Bartola Felbingera, Stube Bartola Felbingera do Tkalčićeve ulice, Tkalčićeva ulica, Medvedgradska ulica do Male ulice, Mala ulica do Nove Vesi, Nova Ves, Kaptol, Vlaška ulica do Palmotićeve ulice, Palmotićeva ulica do Boškovićeve, Boškovićeva ulica do Trga Nikole Zrinskog, Trg Nikole Zrinskog do Ulice Andrije Hebranga, Ulica Andrije Hebranga do Gundulićeve ulice, ograda otvorene terase može biti visine do 1,80 m.

Kao ograda otvorene terase mogu se postaviti posude s ukrasnim zelenilom visine do 1,20 m izrađene od drva ili keramike (terakota i slično), te iznimno od kvalitetne plastike kao imitata keramike. Postavljanje teških betonskih žardinjera nije dopušteno.

Kao ograda otvorene terase koja može biti samostojeća ili učvršćena u podlogu, mogu se postaviti tvrde bezbojne ploče imitata stakla (pleksiglas, leksan i slično), kaljenog stakla ili drveta bez isticanja reklamnih poruka.

Ako se zbog ograničenog prostora otvorena terasa postavlja uz rub pješačkog hodnika prema kolniku ili parkiralištu, odnosno ako se postavlja na parkiralište, mora se postaviti ograda od prozirnih tvrdih bezbojnih ploča imitata stakla (pleksiglas, leksan i slično) ili kaljenog stakla bez isticanja reklamnih poruka. Ograda se postavlja samo na rubnom dijelu otvorene terase koji izravno graniči s kolnikom (bez zatvaranja bočnih strana otvorene terase), i učvršćuje se u podlogu, a uz prethodno mišljenje gradskoga upravnog tijela nadležnog za uređenje javnih gradskih prostora i suglasnost gradskog upravnog tijela nadležnog za promet ograda otvorene terase može se postaviti i s tri strane.“.

**Članak 4.**

Članak 31. mijenja se i glasi:

„Otvorena terasa postavlja se na postojeću opločenu ili asfaltiranu površinu (bez postavljanja tepiha, tapisona ili druge vrste prekrivala).

Otvorena terasa može imati montažno-demontažnu podlogu (podest) ili podlogu od modularnih elemenata visine do 10 cm koja nije pričvršćena za postojeću površinu.

Ako se otvorena terasa postavlja na površinu izrazitih neravnina ili velikog nagiba, zelenu površinu, denivelirano parkiralište ili kolnik, mora se postaviti montažno-demontažna podloga (podest), a ako se montažno-demontažna podloga (podest) postavlja na površinu velikog nagiba potrebno je izvesti više visinskih nivoa.

Montažno-demontažna podloga treba biti visine najmanje potrebne za niveliranje postojeće neravne ili ukošene podloge s time da na dijelu otvorene terase viša kota mora biti u ravnini s hodnom plohom, odnosno s potrebnim odstupanjem u skladu s tehničkim mogućnostima.

Ako se montažno-demontažna podloga postavlja na denivelirana parkirališna mjesta ili kolnik - pješačku zonu uz rub nogostupa, visina montažno-demontažne podloge mora biti u nivou s hodnom plohom nogostupa.

Na montažno-demontažnu podlogu (podest) mogu se postaviti podnice od dasaka, WPC dasaka (deck) i drugog materijala bez postavljanja tepiha, tapisona ili druge vrste prekrivala, a može imati ogradu jednostavnog oblika konstruktivno vezanu za podest.“

**Članak 5.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Gradonačelnik**

**Grada Zagreba**

**Milan Bandić, dipl. politolog**